Filarmonica Banatul Timișoara

NEW BEGINNINGS | Concert simfonic extraordinar de Anul Nou | Dirijor: VLAD IFTINCA, soliști: CLAUDIA MUSCHIO - soprană, ALBERTO ROBERT - tenor
2025-12-30 19:00 - 21:00 (Europe/Bucharest) | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Toate biletele pentru acest concert au fost vândute! Vă mulțumim pentru interes!
_____
Filarmonica Banatul Timișoara vă invită să încheiați anul într-o atmosferă plină de strălucire și emoție, la tradiționalul concert simfonic extraordinar de Anul Nou intitulat New Beginnings.
Sub bagheta dirijorului Vlad Iftinca, orchestra va oferi un program vibrant, menit să celebreze speranța și bucuria unui nou început.
Seara va fi îmbogățită de prezența a doi invitați de excepție: soprana Claudia Muschio, o voce de o finețe și expresivitate remarcabile, și Alberto Robert, tenor apreciat pentru timbrul său cald și interpretările pline de pasiune.
Programul concertului reunește lucrări îndrăgite din repertoriul simfonic și liric internațional, aducând pe scenă energia vitală și rafinamentul specific marilor concerte de Anul Nou.

CHRISTMAS BLESSINGS | Concert coral de colinde | Dirijor: Iosif Todea
2025-12-19 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Toate biletele pentru acest concert au fost vândute! Vă mulțumim pentru interes!
_______

Intră într-o atmosferă magică de sărbătoare alături de Corul „Ion Românu”, care aduce la viață cele mai frumoase colinde din repertoriul românesc și internațional. Sub conducerea maestrului Iosif Todea, vocea corului creează o experiență muzicală caldă și plină de emoție, în care tradiția și bucuria Crăciunului se împletesc armonios.
De la colindele cunoscute ce ne amintesc de copilărie, până la melodii internaționale ce aduc un farmec universal sărbătorilor, acest concert este o experiență sonoră a spiritului autentic al Crăciunului.
Vino să trăiești un Crăciun autentic, în sunetul colindelor, alături de Corul „Ion Românu” al Filarmonicii Banatul Timișoara, vineri, 19 decembrie 2025. Concertul coral de colinde are loc la Sala Capitol, de la ora 19:00.

Recviem IN MEMORIAM dedicat victimelor comunismului | Dirijor: AZIS SADIKOVIC
2025-12-17 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub bagheta dirijorului Azis Sadikovic, Orchestra simfonică și Corul „Ion Românu” ale Filarmonicii Banatul Timișoara dau glas unui proiect de o profunzime rară – Recviem IN MEMORIAM, o creație colectivă dedicată victimelor comunismului din Europa Centrală și de Est.
Această lucrare, semnată de șapte compozitori proveniți din șapte țări marcate de aceeași istorie frământată, reunește într-un limbaj contemporan experiențe, suferințe și speranțe comune. Fiecare parte a lucrării poartă amprenta unei culturi, dar și a unei dureri universale, transformând tăcerea în muzică și memoria în emoție.
Soliștii Luiza Fatyol (soprană), Martiniana Antonie (mezzosoprană), Marius Budoiu (tenor) și Alin Anca (bas) dau glas acestei evocări colective, într-o seară în care muzica devine mărturie și omagiu.

REFLECTIONS AND RESONANCE | Valentin Răduțiu - violoncel, Eva Garet - pian
2025-12-16 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Violoncelistul Valentin Răduțiu (Artist în Rezidență al Filarmonicii Banatul Timișoara în Stagiunea 2025 – 2026) și pianista Eva Garet vă invită la un dialog sonor captivant, marți, 16 decembrie 2025, de la ora 19:00, la Sala Capitol.
Reflections and Resonance propune o călătorie muzicală ce traversează expresivitatea interioară, dramatismul romantic și strălucirea virtuozității, într-un program ce reunește trei compozitori de referință ai repertoriului pentru violoncel și pian.
Seara se deschide cu Sonata pentru violoncel solo, op. 8 de Zoltán Kodály, una dintre capodoperele secolului XX. Urmează Sonata în sol minor pentru violoncel și pian, op. 19 de Serghei Rahmaninov. Recitalul se încheie cu spectaculoasele Variațiuni pe o temă de G. Rossini de Niccolò Paganini, o demonstrație de virtuozitate și rafinament și strălucire tehnică.

HÄNDEL GALA | Ansamblul Musica Ricercata | Dirijor: Gabriel Bebeșelea | Soliști: Julia Lezhneva – soprană, Valer Sabadus – contratenor
2025-12-14 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Festivalul Musica Ricercata Op. 8 | Triade se încheie cu o seară festivă dedicată integral operei și muzicii vocale ale lui Georg Friedrich Händel. Sub bagheta lui Gabriel Bebeșelea, Ansamblul Musica Ricercata îi are ca invitați pe doi dintre cei mai străluciți interpreți de muzică barocă: soprana Julia Lezhneva și contratenorul Valer Sabadus.
Programul reunește arii de mare virtuozitate și pagini orchestrale pline de dramatism și strălucire. O gală dedicată virtuozității și emoției – un final triumfal al festivalului.
____________
Julia Lezhneva
„…cantilene sublime, cu ornamente țesute ca firele de argint, staccaturi cu elasticitatea unei trambuline și triluri perfect echilibrate… și o stăpânire tulburătoare a messa di voce.” (FAZ, 2021)Süddeutsche Zeitung o numește „o magiciană capabilă să facă vocea să dispară și să creeze adevărate artificii vocale”.
Cariera internațională a Juliei Lezhneva a explodat în 2010, când a impresionat la Classical Brit Awards în Royal Albert Hall, la invitația lui Dame Kiri Te Kanawa. De atunci, artista a devenit o prezență constantă pe scene de prim rang, având debuturi remarcabile cu Berliner Philharmoniker, la Musikverein Viena și la Mozartwoche Salzburg. În 2023 a cântat pentru prima dată la Teatro alla Scala în Carlo il Calvo, iar sezonul 2024/25 marchează debuturile cu LA Philharmonic și Atlanta Symphony.
Este invitată regulat de orchestre precum Gewandhausorchester Leipzig, Deutsche Kammerphilharmonie Bremen, RSB, Orquestra Nacional de España sau Seattle Symphony și colaborează cu dirijori de prestigiu: Adam Fischer, Giovanni Antonini, Herbert Blomstedt, Emmanuelle Haïm, Paavo Järvi, Vladimir Jurowski și Andrea Marcon. Participă frecvent la festivaluri importante – Salzburg, Lucerna, Schleswig-Holstein, Sion, Bayreuth Baroque.
Pe scena lirică s-a remarcat în Alcina (Hamburg, 2018), urmată de roluri în Il barbiere di Siviglia, Agrippina, Don Giovanni și Le nozze di Figaro. A evoluat în oratorii și opere sacre de Bach, Händel, Vivaldi, Haydn și Mahler, iar în 2024 a colaborat pentru prima dată cu Ton Koopman în Esther.
Născută în 1989 pe Insula Sahalin, Julia Lezhneva a studiat pianul și canto-ul încă din copilărie. Câștigătoare a unor competiții internaționale de prestigiu, a devenit rapid una dintre cele mai apreciate soprane ale generației sale. Printre mentorii săi se numără Dennis O’Neill, Yvonne Kenny, Elena Obraztsova, Alberto Zedda, Richard Bonynge și Thomas Quasthoff.
____________
Valer Sabadus
Este unul dintre cei mai apreciați contratenori ai generației sale, distins prin timbrul său strălucitor, agilitatea vocală remarcabilă și expresivitatea profundă. Interpretările sale, caracterizate de o sensibilitate muzicală rară și o tehnică impecabilă, l-au impus rapid în lumea muzicii baroce și nu numai, devenind un reper pentru repertoriul dedicat vocii de contratenor.
Colaborează în mod constant cu ansambluri de prestigiu, precum Il Pomo d’Oro, Freiburger Barockorchester, Lautten Compagney Berlin sau Concerto Köln, construind împreună proiecte artistice de mare impact. Prezența sa scenică este solicitată pe importante scene internaționale – Opera din Zürich, Théâtre des Champs-Élysées, Bayerische Staatsoper – precum și la festivaluri consacrate, precum Salzburg Festival, Bayreuth Baroque, Ludwigsburg sau Händel-Festspiele Halle.
Repertoriul lui Valer Sabadus acoperă un arc larg, de la opere baroce semnate de Händel, Hasse sau Porpora, până la lucrări clasice, romantice și contemporane, demonstrând o versatilitate interpretativă rar întâlnită. De asemenea, discografia sa premiată reflectă rafinamentul cu care abordează fiecare partitură și dorința de a explora permanent noi teritorii artistice.
Născut în 1986 în România și format la Hochschule für Musik und Theater München, Valer Sabadus a devenit în scurt timp una dintre vocile marcante ale scenei internaționale, un artist care captivează prin eleganță, profunzime și o prezență artistică inconfundabilă.

ARTA FUGII | Orchestra simfonică a Filarmonicii Banatul Timișoara | Dirijor: Gabriel Bebeșelea
2025-12-12 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Concertul aduce în prim-plan una dintre cele mai fascinante creații ale lui Johann Sebastian Bach – Arta fugii, prezentată în versiunea orchestrală realizată de Erich Bergel.
Sub conducerea lui Gabriel Bebeșelea, cunoscut pentru pasiunea sa de a redescoperi și recontextualiza capodoperele vechi, Arta Fugii devine nu doar un exercițiu de admirație față de geniul lui Bach, ci și o meditație sonoră asupra ordinii, echilibrului și eternității în muzică.
Scrisă în ultimii ani ai vieții, Arta fugii este o sinteză a gândirii muzicale bachiene, un studiu al contrapunctului dus la perfecțiune și, în același timp, o reflecție asupra ordinii și echilibrului din muzică. Lucrarea a rămas neterminată și fără o instrumentație indicată, fapt care a inspirat de-a lungul timpului numeroase versiuni și interpretări. Transcrierea lui Erich Bergel – dirijor și compozitor cu origini transilvănene, apreciat pentru viziunea sa clară și spirituală asupra muzicii lui Bach – aduce aceste pagini în spațiul simfonic, păstrând rigoarea contrapunctului, dar îmbogățindu-le cu o paletă orchestrală luminoasă și echilibrată.

Începe Anul Nou cu Filarmonica Banatul | -40% din prețul biletelor la concertele lunii ianuarie 2026
2025-12-10 10:00 - 2026-01-01 00:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Începe Noul An cu Filarmonica Banatul Timișoara!

Te așteaptă o selecție specială de concerte la început de an, acum cu -40% la biletele cu preț întreg de la parterul Sălii Capitol.

Alege-ți locul și trăiește seri simfonice memorabile!

Ofertă valabilă până la 31 decembrie 2025. Reducerea se aplică exclusiv biletelor cu preț întreg de la parter; celelalte categorii rămân la preț standard.

Ne vedem în sală!

FANTASIA | Recital Aurelia Vișovan - clavecin
2025-12-09 19:00 - 20:30 | Sala ARChA, UPT, Bd. Mihai Viteazu, nr. 1, UPT, Timișoara
Clavecista Aurelia Vișovan aduce pe scena Festivalului Musica Ricercata Op. 8 | Triade un program rafinat, dedicat celor doi titani ai barocului: Domenico Scarlatti și Johann Sebastian Bach.
Recunoscută pentru eleganța tehnică și pentru strălucirea interpretării, artista propune un dialog sonor între exuberanța iberică a sonatelor lui Scarlatti și echilibrul arhitectural al creației bachiene.

SEI SOLO II | Recital Elicia Silverstein | Integrala Sonatelor și Partitelor de J. S. Bach pentru vioară solo
2025-12-07 19:00 - 20:30 | Sala ARChA, UPT, Bd. Mihai Viteazu, nr. 1, UPT, Timișoara
Recitalul din 7 decembrie aduce în prim-plan cea de-a doua parte a integralei Sonatelor și Partitelor pentru vioară solo de Johann Sebastian Bach, completând astfel panorama artistică deschisă în seara precedentă.
Elicia Silverstein își continuă demersul interpretativ cu aceeași finețe și claritate emoțională, oferind publicului o înțelegere profundă a universului bachian. În această a doua etapă, virtuozitatea, introspecția și rigoarea muzicală ating un echilibru desăvârșit, transformând recitalul într-o experiență deopotrivă revelatoare și memorabilă.

SEI SOLO I | Recital Elicia Silverstein | Integrala Sonatelor și Partitelor de J. S. Bach pentru vioară solo
2025-12-06 19:00 - 20:30 | Sala ARChA, UPT, Bd. Mihai Viteazu, nr. 1, UPT, Timișoara
Seara de 6 decembrie deschide Festivalul Musica Ricercata Op. 8 | Triade cu primul episod al explorării monumentalei colecții de Sonate și Partite pentru vioară solo de Johann Sebastian Bach, în interpretarea excepționalei violoniste Elicia Silverstein.
Recunoscută pentru profunzimea lecturii sale muzicale și pentru sensibilitatea cu care abordează repertoriul baroc, Silverstein invită publicul într-o călătorie sonoră în care spiritualitatea, arhitectura contrapunctică și eleganța discursului se împletesc în mod armonios.

Lollie Tunes | Recital educativ - Muzică din desene animate (2 – 7 ani)
2025-12-06 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Lollie Tunes este un recital educativ dedicat copiilor cu vârste între 2 și 7 ani, unde muzica din cele mai îndrăgite desene animate prinde viață într-o formulă instrumentală captivantă. Vor interpreta:
Ana David – vioară
Carmen Iuga – vioară
Andreea Szekeres – violoncel
Bogdan Preda – flaut
Andreea Olariu – pian
Evenimentul le oferă celor mici ocazia de a descoperi farmecul muzicii live, într-un cadru prietenos și interactiv. Aranjamentele sunt semnate de Cristian Spătaru, iar prezentatorul Ionuț Marian Pîrvulescu va ghida publicul prin această aventură sonoră cu energie și entuziasm.
!!! Pentru ca bucuria să fie completă, toți copiii vor primi acadele, oferite cu generozitate de partenerul nostru Profi – un gest dulce care transformă muzica într-o sărbătoare a copilăriei.

SYMPHONY OF VICTORY | Orchestra simfonică a Filarmonicii Banatul Timișoara | Dirijor: DANIEL RAISKIN, solist: SIMON TRPČESKI
2025-12-05 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub bagheta dirijorului Daniel Raiskin, Orchestra simfonică a Filarmonicii Banatul Timișoara vă invită la un concert vibrant, plin de culoare, energie și rafinament. Solistul serii este excepționalul pianist Simon Trpčeski, unul dintre cei mai apreciați artiști ai generației sale, care va aduce la viață una dintre cele mai spectaculoase lucrări din repertoriul pianistic romantic: Concertul nr. 2 pentru pian și orchestră în la major de Franz Liszt.
În a doua parte, audiem Rapsodia spaniolă de Isaac Albéniz, o lucrare plină de savoare iberică și virtuozitate. Apoi, ne lăsăm purtați într-o călătorie emoțională profundă prin capodopera lui Piotr Ilici Ceaikovski – Simfonia a V-a în mi minor, o lucrare monumentală, încărcată de dramatism, speranță și triumf.

Christmas Blessings | Concert coral educativ (7 - 12 ani)
2025-12-03 15:00 - 16:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Filarmonica Banatul Timișoara îi invită pe cei mici la concertul coral educativ CHRISTMAS BLESSINGS, un eveniment dedicat copiilor cu vârste între 7 și 12 ani.
Sub conducerea dirijorului Iosif Todea, Corul „Ion Românu” va interpreta un program de colinde și lucrări corale de Crăciun, într-o atmosferă caldă, luminoasă și plină de farmecul sărbătorilor.
Soliști:Ana Kui – mezzosopranăAlexandru Șuca – baritonEugen Goldiș – bariton
Evenimentul va fi moderat de Adrian Jivan, care îi va ghida pe copii în descoperirea universului muzicii corale și a frumuseții cântecelor de Crăciun.

Miracolul muzicii pentru bebeluși | Marta Chiș - vioară, Mihaela Faur - harpă
2025-11-29 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Recitalul educativ Miracolul muzicii pentru bebeluși este SOLD OUT!

Le mulțumim părinților pentru încrederea acordată și pentru dorința de a le oferi celor mici o primă experiență muzicală autentică și emoționantă.
____

Miracolul muzicii pentru bebeluși este un recital educativ dedicat copiilor cu vârste între 0 și 2 ani. Vioara Martei Chiș și harpa Mihaelei Faur îi vor purta pe cei mici și pe părinți într-o călătorie sonoră plină de gingășie și descoperire.
O experiență muzicală menită să deschidă, prin sunet și vibrație, primele emoții artistice ale copilăriei.

FAREWELL | Orchestra simfonică a Filarmonicii Banatul | Dirijor: Radu Popa, solist: Roland Szentpáli - tubă
2025-11-28 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Maestrul Radu Popa ne propune spre audiție, în cadrul concertului Farewell de vineri, 28 noiembrie 2025, două lucrări de J. HAYDN. În deschidere, ascultăm Simfonia nr. 49 în fa minor, Hob. I:49, iar în încheierea programului audiem Simfonia nr. 45 în fa diez minor, Hob. I:45, Despărțirea.
Între cele două simfonii, Orchestra Filarmonicii Banatul va interpreta Concertul pentru tubă și orchestră, lucrare scrisă de însuși solistul serii – tubistul Roland Szentpáli.
Concertul are loc de la ora 19:00, la Sala Capitol.

FAREWELL | Concert simfonic educativ (12 - 18 ani)
2025-11-28 11:00 - 12:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Orchestra simfonică „Remus Georgescu” vă invită la un concert educativ special, sub bagheta maestrului Radu Popa.
În program: Simfonia nr. 45 în fa diez minor, „Despărțirea”, de Joseph Haydn — o capodoperă cu un final neașteptat, pe care îl vei descoperi doar ascultând.
Acest eveniment face parte din seria concertelor educative, menite să apropie tinerii de fascinanta lume a muzicii clasice și să contribuie la formarea lor culturală.

MOZART & BEETHOVEN | Orchestra Facultății de Muzică și Teatru Timișoara | Dirijor: Cristian Câșleanu
2025-11-27 19:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vă invităm la o seară dedicată clasicismului vienez și tinerelor talente ale scenei timișorene, joi, 27 noiembrie 2025, de la ora 19:00, la Sala Capitol.
Orchestra Facultății de Muzică și Teatru a Universității de Vest din Timișoara, sub bagheta dirijorului Christian Câșleanu, va interpreta un program ce reunește eleganța lui Mozart, virtuozitatea flautelor lui Doppler și energia monumentală a Simfoniei a VII-a de Beethoven.
Soliști:
Miriam Micurescu – pian
Tabea Bebeșelea – flaut
Eva Dumitru – vioară
Riana Savu – flaut
Eduard Miclea – flaut
În program:
W. A. MOZART – Uvertura la „Don Giovanni”, KV 527
W. A. MOZART – Concertul pentru pian în la major, KV 414 (Nr. 12), partea I: Allegro
W. A. MOZART – Concertul pentru flaut în sol major, KV 313, partea I: Allegro maestoso
W. A. MOZART – Concertul pentru vioară nr. 5 în la major, KV 219, partea I: Allegro aperto
F. DOPPLER – Andante și Rondo, op. 25
L. VAN BEETHOVEN – Simfonia nr. 7 în la major, op. 92

MANIFESTO | Spectacol manifest pentru libertatea interpretului
2025-11-23 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
„Interpretul, în ciuda aroganței sale insuportabile, este complet inutil — cu excepția cazului în care interpretarea sa face muzica inteligibilă pentru un public suficient de lipsit de noroc încât să nu poată citi o partitură.” (Arnold Schoenberg)
Pornind de la citatul unuia dintre cei mai influenți compozitori ai secolului al XX-lea, spectacolul „Manifesto” reprezintă un manifest pentru libertatea interpreților. Spectacolul va spune povestea instrumentistului căruia i-a fost amputată creativitatea și înlocuită cu virtuozitatea, astfel devenind un fel de sportiv care își antrenează exclusiv viteza și precizia, omorându-și creativitatea prin repetiție.
Evenimentul conține momente performative cu caracter teatral și cu elemente împrumutate din dansul contemporan. Pe parcursul spectacolului, publicul va deveni, la rândul său, interpret, ghidat de către cei trei instrumentiști.
Spectatorii vor primi la finalul spectacolului un ziar care va conține contextul social, politic și cultural în care a fost scrisă fiecare lucrare, precum și motivele care au dus la integrarea respectivelor lucrări în repertoriul spectacolului. În acest fel, proiectul va căpăta un puternic rol educativ, fiind explicată nu doar muzica, ci mai ales scopul și contextul social al acesteia.
_______
Program:
John Cage – Song Books, Nr. 64, pentru voce și diverse obiecte (1970)
Élisabeth Jacquet de La Guerre – Sonata pentru vioară și clavecin în re minor (1707)
Erik Satie – Vexations (1983)
Alessandro Stradella – Trio Sonata în re minor (~1670)
Vinko Globokar – ?Corporel, lucrare solo pentru percuție corporală (1985)
William Lawes – The Royall Consort Sett No. 6 în re major (~1640)
Mihai Codrea – Back to the Bone – premieră mondială, lucrare colaborativă realizată împreună cu cei trei interpreți
Spectatorii vor sta pe scenă, alături de artiști, pentru o experiență intimă și directă, în care muzica și interpretarea devin un dialog viu și profund.
_________
Spectacolul este rezultatul bursei de creație „Energie!”, oferită de Centrul de Proiecte Timișoara.

SPRING IN AUTUMN | Orchestra simfonică a Filarmonicii Banatul | Dirijor: Sander Teepen, solist: Kris Garfitt – trombon
2025-11-21 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 21 noiembrie, de la ora 19:00, Orchestra simfonică a Filarmonicii Banatul Timișoara vă invită la concertul Spring in Autumn. Sub conducerea dirijorală a lui Sander Teepen, vom audia Uvertura în re major, D.26 de F. SCHUBERT. Apoi, ne delectăm cu Concertul pentru trombon și orchestră de N. ROTA, lucrare ce îl va avea ca solist pe Kris Garfitt. Concertul se încheie cu Simfonia nr. 1 în si bemol major, op. 38 de R. SCHUMANN.

TWO FOR ONE | Recital la două piane | LEONARD MIHALE & FERRAN CARRASQUER
2025-11-19 19:00 - 20:30 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Leonard Mihale & Ferran Carrasquer. Doi artiști, două piane, o experiență sonoră impresionantă. Interpretări pline de energie și subtilitate, într-un dialog perfect, miercuri, 19 noiembrie 2025, la Sala Capitol. În program, lucrări de Johannes Brahms.
____
Leonard Mihale
Leonard Mihale este un artist timișorean, care, în prezent, își continuă studiile profesionale la Madrid, în domeniul „Artelor Muzicale”, sub îndrumarea artistului Josu de Soláun.
Pe parcursul celor zece ani de studii muzicale, a câștigat mai multe concursuri naționale. La nivel internațional, pentru activitatea sa, a fost distins cu Premiul Maestro Griselini în anul 2020, acordat de Centrul Cultural „Fucina Itálica Griselini”.
A susținut concerte alături de orchestre și recitaluri solo în săli precum Auditoriul Național din León, Villa Medici Giulini, Filarmonica „Paul Constantinescu” din Ploiești, Filarmonica din Arad, Filarmonica Banatul Timișoara, Filarmonica „Mihail Jora” din Bacău, Filarmonica „Oltenia”, orchestra JOL din Spania, Sala Barocă a Muzeului de Artă din Timișoara, Teatrul Municipal „Traian Grozăvescu” din Lugoj. A concertat sub bagheta dirijorală maeștrilor Walter Hilgers, Jordi Mora, Radu Popa, Valentín Doni, Daniel Manasi, Cristian Neagu, Jaime Casper și Juan Chanterelle.
Leonard Mihale a participat la trei ediții ale Academiei Festivalului Internațional de Pian de la Miami (MIPFA). Până în prezent, tânărul pianist timișorean a participat la cursuri private și masterclass-uri cu Josu de Soláun, Jorge Luis Prats, Ilya Itin, Zlata Chochieva, Amir Katz, Francesco Libetta, Giuseppe Devastato, Yuval Cohen, Stephen Beus, printre alți muzicieni cu care a avut ocazia să colaboreze.

REQUIEM | Orchestra simfonică și Corul Filarmonicii Banatul | Dirijor: Fayçal Karoui, soliști: Mihaela Marcu – soprană, Antonela Bârnat – mezzosoprană, Ovidiu Purcel – tenor, Lucian Onița – bas
2025-11-14 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 14 noiembrie 2025, de la ora 19:00, Orchestra simfonică „Remus Georgescu” și Corul „Ion Românu” ale Filarmonicii Banatul Timișoara, sub conducerea dirijorului Fayçal Karoui, vor interpreta o capodoperă vocal-simfonică plină de forță dramatică și profunzime emoțională – Recviem de G. Verdi. Vor da strălucire concertului vocile soliștilor: Mihaela Marcu (soprană), Antonela Bârnat (mezzosoprană), Ovidiu Purcel (tenor), Lucian Onița (bas)
Dirijorul corului: Iosif Todea.
În program: G. Verdi – Recviem

Gala de Blues/Jazz KAMO, ediția a XXXIV-a
2025-11-08 18:00 - 22:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Cea de-a XXXIV-a ediție a Galei de Blues/Jazz KAMO reunește pe scena Sălii Capitol artiști de prestigiu într-o seară dedicată libertății de expresie și improvizației. Evenimentul continuă tradiția unui festival care, de peste trei decenii, menține vii în Timișoara, dar nu numai, genurile muzicale pe care le promovează.

Artiști invitați:
• Bega Blues Band – una dintre cele mai longevive și respectate formații de blues-jazz din România, cu un stil original și un sound matur, trupa îmbină energia blues-ului autentic cu libertatea improvizației jazzistice.
• Duo Manuel Rocheman & Olivier Ker Ourio – o colaborare de finețe între pianistul francez Manuel Rocheman, recunoscut pentru eleganța armoniilor sale, și interpretul la muzicuță Olivier Ker Ourio, un maestru al expresiei și nuanței.
• Zsolt Bende Trio – un proiect vibrant de jazz contemporan, condus de chitaristul Zsolt Bende, care explorează sonorități moderne și interacțiuni spontane între scenă și public.

Director artistic: Johnny Bota
Prezentator: Mimo Obradov

Enigma | Orchestra simfonică a Filarmonicii Banatul | Dirijor: Stefan Geiger, solistă: Alexandra Conunova – vioară
2025-11-07 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Vineri, 7 noiembrie 2025, la ora 19:00, la Sala Capitol, vă invităm să savurați două lucrări esențiale ale secolului XX, într-un concert susținut de Orchestra Simfonică „Remus Georgescu” a Filarmonicii Banatul Timișoara. Dirijorul serii va fi maestrul Ștefan Geiger. Solista concertului va fi violonista Alexandra Conunova (Solistă în rezidență în Stagiunea 2025-2026), care va interpreta Concertul pentru vioară și orchestră nr. 1 în sol minor, op. 26 de M. Bruch. În încheierea programului ascultăm variațiunile „Enigma” de Edward Elgar.

Fragments | Orchestra simfonică a Filarmonicii Banatul Timișoara | Dirijor: RADU POPA, soliști: MARTIN MÜNZBERG - percuție, Florin Catina - clarinet, Bogdan Dijmărescu - trombon | Invitat: DJ-KLU
2025-10-31 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Sub titlul noii stagiuni – Experiențe muzicale, descoperim, vineri, 31 octombrie 2025, o fuziune captivantă între muzica clasică și cea contemporană, cu elemente inedite. Orchestra simfonică a Filarmonicii Banatul Timișoara, sub conducerea maestrului Radu Popa, aduc în deschiderea concertului lucrarea Suita Burlescă a maestrului Remus Georgescu.
Continuăm cu alte două lucrări din repertoriul contemporan: Percutrance pentru percuție și orchestră de Gabriel Mălăncioiu, ce îl va avea ca solist pe percuționistul Martin Munzberg, și Fragments of a Purple Vinyl de Gabriel Almași. Cea din urmă, îl va avea ca invitat pe îndrăgitul DJ KLU, care va explora împreună cu publicul noi orizonturi muzicale.
În încheiere, ascultăm Crash, pentru clarinet, trombon, pian și orchestră de coarde de A. Iorgulescu. Soliști: Florin Catina – clarinet, Bogdan Dijmărescu – trombon.
Evenimentul este parte a Festivalului-Concurs Internațional „Remus Georgescu”.

Beats & Rhythms | Concert simfonic educativ (12 – 18 ani) | Orchestra simfonică „Remus Georgescu” | Dirijor: Radu Popa | Soliști: Martin Münzberg – percuție, DJ K-LU
2025-10-31 10:00 - 11:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Într-un concert simfonic educativ inedit, tinerii de 12-18 ani sunt invitați să descopere muzica clasică într-o formă contemporană. Orchestra Filarmoncii Banatul, dirijată de Radu Popa, aduce împreună sonorități clasice și ritmuri moderne. Publicul va asculta două lucrări inedite din repertoriul românesc contemporan:
Percutrance pentru percuție și orchestră de Gabriel Mălăncioiu, o piesă spectaculoasă, unde solistul Martin Münzberg explorează limitele expresive ale percuției, și
Fragments of a Purple Vinyl de Gabriel Almași, o lucrare care aduce pe scenă o fuziune surprinzătoare între orchestră și elemente de muzică electronică, în colaborare cu binecunoscutul DJ K-LU.
Un eveniment dinamic, care provoacă așteptările și deschide noi perspective asupra muzicii simfonice de azi.

Tâlcophonie | Recital vocal | Irene Kurka & Martin Wistinghausen Duo
2025-10-30 19:00 - 20:30 | Mansarda Bastionului Maria Theresia, Strada Hector, Nr.1, Timișoara, Timiș
În cadrul ediției a XII-a, intitulată „Burlesquisse”, a Festivalului-Concurs Internațional „Remus Georgescu”, duo-ul Irene Kurka și Martin Wistinghausen vă invită la „Tâlcophonie”, un recital vocal contemporan ce combină sensibilitatea și inovația.
Programul include lucrări solo semnate de Carola Bauckholt, Stephan Marc Schneider și Remus Georgescu, dar și piese de duet compuse de Violeta Dinescu, Christina C. Messner, Helmut Zapf și Cristian Bence-Muk, inspirate parțial din poezia lui Marin Sorescu.

Rassemblement | Simpozion UCMR
2025-10-29 17:00 - 19:00 | Facultatea de Muzică și Teatru Timișoara, Piața Libertății 1, Timișoara, Timiș, 300077, România
Membrii Uniunii Compozitorilor și Muzicologilor din România se întrunesc pentru a dezbate importanța sprijinirii muzicii contemporane, subliniind rolul esențial pe care îl joacă aceasta în cultivarea identității culturale naționale și în promovarea valorilor artistice inovatoare. În cadrul întâlnirii vor fi abordate teme precum susținerea creației originale, necesitatea unor politici culturale coerente, rolul instituțiilor publice și al parteneriatelor internaționale în promovarea compozitorilor români contemporani, precum și modalități concrete de a stimula interesul publicului larg pentru acest gen muzical.
Simpozionul UCMR are loc miercuri, 29 octombrie 2025, ora 17, la Sala Orpheum a Facultății de Muzică și Teatru Timișoara.
Evenimentul este deschis publicului, iar intrarea este liberă!

Philacademique | Recital cameral/ vocal
2025-10-28 19:00 - 21:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
În cadrul ediției a XII-a „Burlesquisse” a Festivalului-Concurs Internațional „Remus Georgescu”, recitalul Philacademique reunește lucrări semnate de D. Dediu, D. Bălan, P. Glass, D. Charke, C. Pop, K. Saariaho, L. Manolache, G. Kurtág, A. Pärt, A. Domuța și T. Gubatz.
Vor evolua studenți talentați ai Facultății de Muzică și Teatru, alături de artiști ai Filarmonicii Banatul Timișoara, care vor aduce un plus de prospețime și energie interpretărilor din program.

Where music meets quiet. O experiență Filarmonica Banatul & Hotel Atlas
2025-10-27 08:00 - 2025-11-06 00:00 | Sala Capitol, Bulevardul Constantin Diaconovici Loga Nr. 2, Timișoara, Timiș, 300022, România
Filarmonica Banatul Timișoara, în parteneriat cu Hotel Atlas, lansează, în premieră în România pentru o instituție muzicală de cultură, un pachet promoțional ce combină muzica clasică și serviciile hoteliere de elită. În cadrul Stagiunii Experiențe muzicale, inițiativa deschide o nouă perspectivă asupra modului în care experiența muzicală poate fi extinsă dincolo de sala de concert – în spațiul relaxării și al regăsirii personale.
Sub titlul „Where music meets quiet”, publicul este invitat să participe la trei seri de muzică clasică la prețul promoțional de 120 de lei, în decembrie.
Pachetul pus la dispoziție de către Filarmonica Banatul și Hotel Atlas poate fi achiziționat pentru sine, dar poate fi și un cadou special pentru cineva drag, în decembrie, luna în care ne reamintim bucuria gesturilor simple și frumusețea momentelor de liniște.
Trei seri de muzică pentru suflet

SYMPHONY OF VICTORY

5 decembrie, ora 19:00 – Sala Capitol
Orchestra simfonică a Filarmonicii Banatul Timișoara
Dirijor: Daniel Raiskin | Solist: Simon Trpčeski – pian
Un concert dedicat puterii de a renaște prin muzică, cu lucrări ce celebrează triumful și sensibilitatea artistică.

ART OF BACH

12 decembrie, ora 19:00 – Sala Capitol
Orchestra simfonică a Filarmonicii Banatul Timișoara
Dirijor: Gabriel Bebeșelea
O incursiune în perfecțiunea barocului prin geniul lui Johann Sebastian Bach.
Muzica devine un prilej de introspecție, echilibru și pace interioară.

RECVIEM IN MEMORIAM

17 decembrie, ora 19:00 – Sala Capitol
Dirijor: Hermann Szabolcs
Concert dedicat victimelor comunismului – un omagiu solemn și emoționant.
Beneficiile achiziționării pachetului promoțional

Achiziționarea pachetului promoțional garantează cumpărătorului aceleași locuri la fiecare dintre cele trei concerte
Participanții la evenimentele culturale incluse în pachetul promoțional pot participa la o tragere la sorți pentru un weekend de relaxare la Hotel Atlas
Cumpărătorul se poate bucura împreună cu cineva drag de o cameră dublă cu mic dejun inclus
Cumpărătorul are ocazia de a alege între două weekenduri de cazare: 19–21 decembrie sau 26–28 decembrie.

Campania este valabilă până la data de 5 decembrie, 2025, în limita locurilor disponibile.
Tragerea la sorți pentru desemnarea unui câștigător la avea loc în data de 8 decembrie.
____
Hotel Atlas este un hotel de patru stele din Timișoara, situat vizavi de Piața Sfântul Gheorghe, care combină farmecul arhitectural al secolului al XVIII-a cu confortul modern.

Promenade | Concert itinerant
2025-10-25 16:00 - 18:00 | Fikl Art Stage Gallery, Str. Gheorghe Lazăr nr. 4, Interfon 05, et. 2, ap. 32
Vă invităm să descoperiți muzică contemporană în spații diferite ale Timișoarei, prin intermediul concertului itinerant „Promenade”. Voces Timisiensis, Romanian Flute Ensemble, West Brass și Duo BogArth interpretează lucrări compuse de Iuliana Teodorescu Ciocănea, Carlos Bandera, Jaebong Rho și Daniele Di Virgilio. Fiecare grup vă va întâmpina într-un loc special, pornind de la Galeria Fikl (Str. Gheorghe Lazar nr. 4 Interfon 05 et. 2 ap. 32) și continuând cu Cărturești Mercy, holul Palatului Baroc și UVT Art Center – oferind o experiență muzicală unică și dinamică.
Evenimentul are loc în cadrul ediției a XII-a „Burlesquisse” a Festivalului-Concurs Internațional „Remus Georgescu”.
